山水圖歌
作者：呂本中
朝代：宋

paragraphs: 君不見南江老龍夜不眠，令我破屋開青天。
千巖倒壁卷角上，一榻却在洪濤前。
又不見江頭古木一尺圍，猿猱接手懸高枝。
雨中寒蘆披靡去，天際風帆先後歸。
陳生故是可憐人，筆雖未到心已親。
南村北村渴欲死，怪此一室無纖塵。
鄭虔祁嶽不解奇，韓幹畫馬空多肥。
萬里咫尺君得之，更看湘江雷雨垂。